Mesaanval by skool | Netwerk24
Mesaanval by skool
Deur Nadine Ramongane 06 Augustus 2018 06:00
'n 16-jarige moes Dinsdag 31 Julie 'n noodoperasie ondergaan nadat medeleerders hom aangerand en gesteek het.
Dié gr.10-leerder van Hoër­skool Lückhoff, Johnwill Wenn, is omstreeks 13:15 by die skool deur 'n groep seuns aangerand.
"Hulle wou hom blykbaar van sy sakgeld en selfoon beroof. Dié seuns is glo moeilikheid­makers," vertel die pa, Edwin Wenn.
Wenn sê sy seun het homself probeer verdedig, maar is voor die kop en deur die long gesteek.
"Hy moes 'n noodoperasie on­dergaan nadat die meswond deur die long byna sy hart geraak het. Deur die Here se genade was die operasie 'n sukses – hy kan nog nie praat nie, maar sterk in die waakeenheid aan."
'n Bekommerde Wenn sê hy vrees nou ook vir sy jongste seun, 'n gr.8-leerder, se veiligheid.
"Hy is ook al voorheen met 'n mes gedreig. Dit is duidelik dat leerders glad nie veilig is by die skool nie, want menige ouer kla gereeld dat hul kinders hiér aangerand word.
"Hoe is dit moontlik dat kinders met messe by die skool toegelaat word? Is daar geen beheer of orde nie?"
Wenn sê hy hoop dié voorval moedig ouers aan om op te staan. "Ek is regtig teleur­ge­steld; jy stuur jou kind skool toe om te leer nie om seerge­maak te word nie.
"Dit het tyd geword dat ons weer die skool in orde kry – dit moet 'n plek wees waar gehalteonderrig aangebied word en 'n plek waar veiligheid 'n prioriteit is voordat iemand ernstig beseer of doodgemaak word. So kom ons hou op om al die moeilikheidmakers te beskerm."
Die Cloetesville-polisie sê twee verdagtes is vir ernstige aanranding in hegtenis geneem.
"Die seun is by die skool gestabiliseer en onmiddellik na die Mediclinic gehaas," sê Chris Jooste, die skoolhoof.
Die skool se beheerliggaam het op 'n vergadering Dinsdagaand aangedui dat die verdagtes geskors gaan word. Die beweerde aanrander is 'n gr.9-leerder.